हमने अपना धैर्य बनाये रखा। पीछे हटने के बदले हमने पत्रिका को द्वैमासिक किया और उसे छात्र केंद्रित बनाने का संकल्प लिया।। 1990 के आस-पास पर्सनल कम्प्यूटर्स का भारत में आगमन शुरू हो गया था और अगला दशक सूचना प्रौद्योगिकी में हाइपर ग्रोथ का दशक सिद्ध होने वाला था। सेक्ट की शाखाये इस बीच पूरे प्रदेश में खुल रही थीं और स्कूलों में भी कम्प्यूटर प्रशिक्षण कार्यक्रम का विस्तार हो रहा था। पत्रिका को छात्र केंद्रित बनाने की हमारी रणनीति को सफलता मिली और सिर्फ छात्रों के व्यापक सहयोग से ही हम इसे अगले पांच वर्षों तक जीवित रख पाये। सदी के आखिरी दशक में सूचना प्रौद्योगिकी का अभूतपूर्व विस्तार हुआ और 1995 के आते—आते हमने पत्रिका को मासिक करने का निर्णय लिया। पिछले अट्ठाइस वर्षों से पत्रिका मासिक रूप से सतत निकल रही है। विज्ञान लेखकों और छात्रों तथा पाठकों का जुड़ाव बढ़ा है और पत्रिका की देश भर में पहचान बनी है। सबसे संतोष की बात ये है कि हमें इस बीच न तो कोई सरकारी सहयोग लेना पड़ा और न ही बाजार के दबावों के आगे झुकना पड़ा। ये हमारे पाठकों के सहयोग से ही संभव हो सका है। पत्रिका आज 30,000 प्रतियों में प्रतिमाह निकल रही है जो शायद देश की प्रमुख विज्ञान पत्रिकाओं के बराबर की प्रसार संख्या होगी। इस बीच सेक्ट ने देश के 29 राज्यों में अपना विस्तार किया है और अब आॅल इंडिया सेक्ट यानी आईसेक्ट के रूप में जानी जाती है। हमें सूचना तकनीक के क्षेत्र में कई अवॉर्ड भी प्राप्त हुये हैं जिसके चलते हमें प्रेरणा और उर्जा मिलती रही। आईसेक्ट की पुस्तकें भारत सरकार के लगभग सभी विभागों द्वारा पुरस्कृत की जा चुकी हैं। स्वाभाविक ही पत्रिका को भी इससे बल मिला है।